图书在版编目（CIP）数据

茶之三味/（唐）陆羽等撰.—北京：中华书局，2020.11

ISBN 978-7-101-14840-4

Ⅰ.茶… Ⅱ.陆… Ⅲ.茶文化-中国-古代 Ⅳ.TS971.21

中国版本图书馆CIP数据核字（2020）第201027号

书　　名
茶之三味（全四册）

撰　　者
〔唐〕陆羽 〔明〕朱权 〔明〕许次纾

〔宋〕赵佶 〔明〕田艺蘅 〔明〕万邦宁

编 撰 者
〔清〕陆廷灿

责任编辑
王守青 刘树林 张彩梅

出版发行
中华书局

（北京市丰台区太平桥西里38号 100073）

http：//www.zhbc.com.cn

E-mail：zhbc@zhbc.com.cn

印　　刷
北京瑞古冠中印刷厂

版　　次
2020年11月北京第1版

2020年11月北京第1次印刷

规　　格
开本/850×1092毫米 1/32

印张27 插页8 字数200千字

印　　数
1-10000册

国际书号
ISBN 978-7-101-14840-4

定　　价
78.00元

前言

《茶经》开篇即说：“茶者，南方之嘉木也。”茶，仿佛古诗文中走来的女子，幽而美、清而雅。一杯香茗在手，看芽叶在热汤中舒展翻滚，看茶汤颜色由浅入深，轻啜一口，或浓烈，或清和，或醇厚，种种滋味在唇齿间百转千回、萦绕缠绵，整个人满足而放松。喝茶、读茶书，大概是茶友们最喜欢做的事吧。

说起读茶书，首选自然是唐朝陆羽所撰《茶经》。这是世界上最早、最全面介绍茶的专著，被誉为茶书中之“圣经”。它对唐代及其以前的茶叶历史、产地、功效、栽培、煎煮等做了详细阐释，书中所提倡的“精行俭德”的茶人精神，将饮茶与人的品性修养联系起来，赋予茶浓厚的文化气息。《茶经》使饮茶成为一种艺术和审美行为，且上升到哲学的高度，开创了中国茶道之先河，陆羽也因此被尊为“茶圣”。如果说宋代的“点茶”代表的是茶艺品鉴的精致奢华，明朝朱权则是清饮风气的倡导者，在其《茶谱》中，细分品茶、收茶、茶炉等十六则，使烹茶程式和器具选择等大为精简。由于朱权的提倡和实践，促成了瀹饮法（即以沸水冲泡茶叶）的普及。明朝许次纾所撰《茶疏》，在采摘、收贮、烹点之法上论述颇详，清人厉鹗评价其“深得茗柯至理，与陆羽《茶经》相表里”。

茶文化在宋代形成另一个高峰，这与宋徽宗赵佶的痴迷密切相关。赵佶所撰《大观茶论》对北宋时期蒸青茶团的产地、采制、烹试和斗茶风尚等都有详细记述，其中“点茶”一篇将点茶过程描述得生动形象，情趣盎然。好茶须配好水，明朝田艺蘅的《煮泉小品》从水质选择、火候掌握等方面论述水对茶的重要性。好茶还须有好故事相伴，明朝万邦宁的《茗史》专记茶人轶事，看苏舜元和蔡襄斗茶，遥想古人风采；读陶穀自大被嘲，亦可会心一笑。

清朝陆廷灿《续茶经》收集了清代以前几乎所有茶书的资料，依照《茶经》体例分类汇编，并新增茶诗及茶具图版等，可说集茶书之大成。

读以上几种茶书，可窥我国茶文化之全貌。

若能偷得浮生半日闲，或与知己爱人，“赌书消得泼茶香”；或是静默独处，一杯好茶在侧，一函茶书在手，轻啜细读之下，茶之三味便能静品自得了。

中华书局编辑部

2020年10月

- 茶经

- 卷上

- 一之源

- 二之具

- 三之造

- 卷中

- 四之器

- 卷下

- 五之煮

- 六之饮

- 七之事

- 八之出

- 九之略

- 十之图

- 茶谱

- 品茶

- 收茶

- 点茶

- 熏香茶法

- 茶炉

- 茶灶

- 茶磨

- 茶碾

- 茶罗

- 茶架

- 茶匙

- 茶筅

- 茶瓯

- 茶瓶

- 煎汤法

- 品水

- 茶疏

- 序

- 小引

- 产茶

- 今古制法

- 采摘

- 炒茶

- 岕中制法

- 收藏

- 置顿

- 取用

- 包裹

- 日用顿置

- 择水

- 贮水

- 舀水

- 煮水器

- 火候

- 烹点

- 秤量

- 汤候

- 瓯注

- 荡涤

- 饮啜

- 论客

- 茶所

- 洗茶

- 童子

- 饮时

- 宜辍

- 不宜用

- 不宜近

- 良友

- 出游

- 权宜

- 虎林水

- 宜节

- 辨讹

- 考本

茶经

卷上

一之源

茶者，南方之嘉木也。一尺、二尺乃至数十尺。其巴山峡川，有两人合抱者，伐而掇之。

其树如瓜芦，叶如栀子，花如白蔷薇，实如栟榈，蒂如丁香，根如胡桃。瓜芦木，出广州，似茶，至苦涩。栟榈，蒲葵之属，其子似茶。胡桃与茶，根皆下孕，兆至瓦砾，苗木上抽。

其字，或从草，或从木，或草木并。从草，当作“茶”，其字出《开元文字音义》。从木，当作“

”，其字出《本草》。草木并，作“荼”，其字出《尔雅》。

其名，一曰茶，二曰槚，三曰
，四曰茗，五曰荈。周公云：“槚，苦荼。”扬执戟云：“蜀西南人谓茶曰

。”郭弘农云：“早取为荼，晚取为茗，或一曰荈耳。”

其地，上者生烂石，中者生砾壤，下者生黄土。艺而不实，植而罕茂。法如种瓜，三岁可采。

野者上，园者次。阳崖阴林，紫者上，绿者次；笋者上，芽者次；叶卷上，叶舒次。

阴山坡谷者，不堪采掇，性凝滞，结瘕疾。

茶之为用，味至寒，为饮，最宜精行俭德之人。若热渴、凝闷、脑疼、目涩、四支烦、百节不舒，聊四五啜，与醍醐、甘露抗衡也。

采不时，造不精，杂以卉莽，饮之成疾。

茶为累也，亦犹人参。上者生上党，中者生百济、新罗，下者生高丽。有生泽州、易州、幽州、檀州者，为药无效，况非此者！设服荠苨，使六疾不瘳。知人参为累，则茶累尽矣。

二之具

籝，加追反
。一曰篮，一曰笼，一曰筥。以竹织之，受五升，或一斗、二斗、三斗者，茶人负以采茶也。籝，《汉书》音盈，所谓“黄金满籝，不如一经”。颜师古云：“籝，竹器也，受四升耳。”

灶，无用突者。釜，用唇口者。

甑，或木或瓦，匪腰而泥。篮以箄之，篾以系之。始其蒸也，入乎箄；既其熟也，出乎箄。釜涸，注于甑中。甑，不带而泥之。

又以榖木枝三桠者制之，散所蒸芽笋并叶，畏流其膏。

杵臼，一曰碓，惟恒用者佳。

规，一曰模，一曰棬。以铁制之，或圆，或方，或花。

承，一曰台，一曰砧。以石为之。不然，以槐桑木半埋地中，遣无所摇动。

檐，一曰衣。以油绢或雨衫、单服败者为之。以檐置承上，又以规置檐上，以造茶也。茶成，举而易之。

芘莉，音杷离
。一曰籝子，一曰篣筤。以二小竹，长三尺，躯二尺五寸，柄五寸。以篾织方眼，如圃人土罗，阔二尺，以列茶也。

棨，一曰锥刀。柄以坚木为之，用穿茶也。

扑，一曰鞭。以竹为之，穿茶以解茶也。

焙，凿地深二尺，阔二尺五寸，长一丈。上作短墙，高二尺，泥之。

贯，削竹为之，长二尺五寸。以贯茶焙之。

棚，一曰栈。以木构于焙上，编木两层，高一尺，以焙茶也。茶之半干，升下棚；全干，升上棚。

穿，音钏
。江东、淮南剖竹为之；巴川峡山，纫榖皮为之。江东以一斤为上穿，半斤为中穿，四两、五两为小穿。

峡中以一百二十斤为上穿，八十斤为中穿，五十斤为小穿。

“穿”字旧作“钗钏”之“钏”字，或作“贯串”。今则不然，如“磨、扇、弹、钻、缝”五字，文以平声书之，义以去声呼之，其字，以“穿”名之。

育，以木制之，以竹编之，以纸糊之。中有隔，上有覆，下有床，傍有门，掩一扇。中置一器，贮煻煨火，令煴煴然。江南梅雨时，焚之以火。育者，以其藏养为名。

三之造

凡采茶，在二月、三月、四月之间。茶之笋者，生烂石沃土，长四五寸，若薇蕨始抽，凌露采焉。茶之芽者，发于藂薄之上，有三枝、四枝、五枝者，选其中枝颖拔者采焉。

其日，有雨不采，晴有云不采。晴，采之、蒸之、捣之、拍之、焙之、穿之、封之，茶之干矣。

茶有千万状，卤莽而言，如胡人靴者，蹙缩然；京锥文也
。犎牛臆者，廉襜然；浮云出山者，轮囷然；轻飙拂水者，涵澹然；有如陶家之子，罗膏土以水澄泚之。谓澄泥也。

又如新治地者，遇暴雨流潦之所经。此皆茶之精腴。

有如竹箨者，枝干坚实，艰于蒸捣，故其形籭簁然。上离下师
。有如霜荷者，茎叶凋沮，易其状貌，故厥状委悴然。此皆茶之瘠老者也。

自采至于封七经目，自胡靴至于霜荷八等。或以光黑平正言嘉者，斯鉴之下也；以皱黄坳垤言佳者，鉴之次也；若皆言嘉及皆言不嘉者，鉴之上也。

何者？出膏者光，含膏者皱；宿制者则黑，日成者则黄；蒸压则平正，纵之则坳垤。此茶与草木叶一也。茶之否臧，存于口诀。

卷中

四之器

风炉灰承

风炉，以铜、铁铸之，如古鼎形。厚三分，缘阔九分，令六分虚中，致其杇墁。

凡三足，古文书二十一字：一足云“坎上巽下离于中”，一足云“体均五行去百疾”，一足云“圣唐灭胡明年铸”。

其三足之间，设三窗，底一窗以为通飙漏烬之所。上并古文书六字：一窗之上书“伊公”二字，一窗之上书“羹陆”二字，一窗之上书“氏茶”二字，所谓“伊公羹、陆氏茶”也。

置
㙞于其内，设三格：其一格有翟焉，翟者，火禽也，画一卦曰离；其一格有彪焉，彪者，风兽也，画一卦曰巽；其一格有鱼焉，鱼者，水虫也，画一卦曰坎。

巽主风，离主火，坎主水，风能兴火，火能熟水，故备其三卦焉。

其饰，以连葩、垂蔓、曲水、方文之类。

其炉，或锻铁为之，或运泥为之。

其灰承，作三足铁柈抬之。

筥

筥，以竹织之，高一尺二寸，径阔七寸。或用藤，作木楦如筥形织之，六出圆眼。其底盖若利箧口，铄之。

炭挝

炭挝，以铁六棱制之。长一尺，锐上丰中，执细。头系一小
以饰挝也，若今之河陇军人木吾也。或作锤，或作斧，随其便也。

火䇲

火䇲，一名箸，若常用者，圆直一尺三寸。顶平截，无葱台、勾锁之属。以铁或熟铜制之。

音辅，或作釜，或作鬴

，以生铁为之。今人有业冶者，所谓急铁，其铁以耕刀之趄炼而铸之。内模土而外模沙。土滑于内，易其摩涤；沙涩于外，吸其炎焰。

方其耳，以正令也。广其缘，以务远也。长其脐，以守中也。脐长，则沸中；沸中，则末易扬；末易扬，则其味淳也。

洪州以瓷为之，莱州以石为之。瓷与石皆雅器也，性非坚实，难可持久。用银为之，至洁，但涉于侈丽。雅则雅矣，洁亦洁矣，若用之恒，而卒归于银也。

交床

交床，以十字交之，剜中令虚，以支
也。

夹

夹，以小青竹为之，长一尺二寸。令一寸有节，节已上剖之，以炙茶也。彼竹之筱，津润于火，假其香洁以益茶味，恐非林谷间莫之致。或用精铁、熟铜之类，取其久也。

纸囊

纸囊，以剡藤纸白厚者夹缝之，以贮所炙茶，使不泄其香也。

碾拂末

碾，以橘木为之，次以梨、桑、桐、柘为之。内圆而外方。内圆，备于运行也；外方，制其倾危也。内容堕而外无余木。

堕，形如车轮，不辐而轴焉。长九寸，阔一寸七分。堕径三寸八分，中厚一寸，边厚半寸，轴中方而执圆。

其拂末，以鸟羽制之。

罗合

罗末，以合盖贮之，以则置合中。用巨竹剖而屈之，以纱绢衣之。其合，以竹节为之，或屈杉以漆之。高三寸，盖一寸，底二寸，口径四寸。

则

则，以海贝、蛎蛤之属，或以铜、铁、竹匕策之类。则者，量也，准也，度也。凡煮水一升，用末方寸匕。若好薄者减之，嗜浓者增之，故云则也。

水方

水方，以椆木、槐、楸、梓等合之，其里并外缝漆之，受一斗。

漉水囊

漉水囊，若常用者。其格，以生铜铸之，以备水湿，无有苔秽腥涩意。以熟铜苔秽，铁腥涩也。林栖谷隐者，或用之竹木。木与竹非持久涉远之具，故用之生铜。

其囊，织青竹以卷之，裁碧缣以缝之，纽翠钿以缀之，又作绿油囊以贮之。圆径五寸，柄一寸五分。

瓢

瓢，一曰牺杓。剖瓠为之，或刊木为之。晋舍人杜育《荈赋》云：“酌之以匏。”匏，瓢也。口阔，胫薄，柄短。

永嘉中，余姚人虞洪入瀑布山采茗，遇一道士，云：“吾，丹丘子，祈子他日瓯牺之余，乞相遗也。”牺，木杓也。今常用以梨木为之。

竹䇲

竹䇲，或以桃、柳、蒲葵木为之，或以柿心木为之。长一尺，银裹两头。

鹾簋揭

鹾簋，以瓷为之，圆径四寸，若合形。或瓶或罍，贮盐花也。其揭，竹制，长四寸一分，阔九分。揭，策也。

熟盂

熟盂，以贮熟水。或瓷或砂，受二升。

碗

碗，越州上，鼎州次，婺州次，岳州次，寿州、洪州次。

或者以邢州处越州上，殊为不然。若邢瓷类银，越瓷类玉，邢不如越一也；若邢瓷类雪，则越瓷类冰，邢不如越二也；邢瓷白而茶色丹，越瓷青而茶色绿，邢不如越三也。

晋杜育《荈赋》所谓：“器择陶拣，出自东瓯。”瓯，越也。瓯，越州上。口唇不卷，底卷而浅，受半升已下。

越州瓷、岳瓷皆青，青则益茶，茶作白红之色。邢州瓷白，茶色红；寿州瓷黄，茶色紫；洪州瓷褐，茶色黑。悉不宜茶。

畚

畚，以白蒲卷而编之，可贮碗十枚。或用筥。其纸帊以剡纸夹缝令方，亦十之也。

札

札，缉栟榈皮，以茱萸木夹而缚之，或截竹束而管之，若巨笔形。

涤方

涤方，以贮涤洗之余。用楸木合之，制如水方，受八升。

滓方

滓方，以集诸滓，制如涤方，处五升。

巾

巾，以
布为之，长二尺，作二枚，互用之，以洁诸器。

具列

具列，或作床，或作架。或纯木、纯竹而制之，或木或竹，黄黑可扃而漆者。长三尺，阔二尺，高六寸。具列者，悉敛诸器物，悉以陈列也。

都篮

都篮，以悉设诸器而名之。以竹篾内作三角方眼，外以双篾阔者经之，以单篾纤者缚之，递压双经，作方眼，使玲珑。高一尺五寸，底阔一尺，高二寸，长二尺四寸，阔二尺。

卷下

五之煮

凡炙茶，慎勿于风烬间炙，熛焰如钻，使炎凉不均。持以逼火，屡其翻正，候炮普教反
。出培
，状虾蟆背，然后去火五寸。卷而舒，则本其始又炙之。若火干者，以气熟止；日干者，以柔止。

其始，若茶之至嫩者，蒸罢热捣，叶烂而牙笋存焉。假以力者，持千钧杵亦不之烂，如漆科珠，壮士接之，不能驻其指。及就，则似无禳骨也。炙之，则其节若倪倪如婴儿之臂耳。

既而，承热用纸囊贮之，精华之气无所散越，候寒末之。末之上者，其屑如细米；末之下者，其屑如菱角。

其火，用炭，次用劲薪。谓桑、槐、桐、枥之类也
。其炭，曾经燔炙，为膻腻所及，及膏木、败器，不用之。膏木为柏、桂、桧也。败器，谓朽废器也。
古人有劳薪之味，信哉！

其水，用山水上，江水中，井水下。《荈赋》所谓：“水则岷方之注，揖彼清流。”

其山水，拣乳泉、石池慢流者上。其瀑涌湍漱，勿食之，久食，令人有颈疾。又多别流于山谷者，澄浸不泄，自火天至霜郊以前，或潜龙蓄毒于其间，饮者可决之，以流其恶，使新泉涓涓然，酌之。

其江水，取去人远者。

井，取汲多者。

其沸，如鱼目，微有声，为一沸；缘边如涌泉连珠，为二沸；腾波鼓浪，为三沸。已上水老，不可食也。

初沸，则水合量调之以盐味，谓弃其啜余。啜，尝也，市税反，又市悦反。
无乃

而钟其一味乎？上古暂反，下吐滥反，无味也。

第二沸，出水一瓢，以竹䇲环激汤心，则量末当中心而下。有顷，势若奔涛溅沫，以所出水止之，而育其华也。

凡酌，置诸碗，令沫饽均。字书并《本草》：饽，均茗沫也。蒲笏反。
沫饽，汤之华也。华之薄者曰沫，厚者曰饽，细轻者曰花。如枣花漂漂然于环池之上，又如回潭曲渚青萍之始生，又如晴天爽朗有浮云鳞然。

其沫者，若绿钱浮于水渭，又如菊英堕于樽俎之中。饽者，以滓煮之，及沸，则重华累沫，皤皤然若积雪耳。《荈赋》所谓“焕如积雪，烨若春
”，有之。

第一煮水沸，而弃其沫之上有水膜如黑云母，饮之则其味不正。其第一者为隽永，徐县、全县二反。至美者曰隽永。隽，味也。永，长也。味长曰隽永。《汉书》：蒯通著《隽永》二十篇也。

或留熟盂以贮之，以备育华救沸之用。诸第一与第二、第三碗次之，第四、第五碗外，非渴甚莫之饮。

凡煮水一升，酌分五碗。碗数少至三，多至五；若人多至十，加两炉。
乘热连饮之，以重浊凝其下，精英浮其上。如冷，则精英随气而竭，饮啜不消亦然矣。

茶性俭，不宜广，广则其味黯澹。且如一满碗，啜半而味寡，况其广乎！

其色缃也，其馨
也。香至美曰

，

音使。
其味甘，槚也；不甘而苦，荈也；啜苦咽甘，茶也。《本草》云：“其味苦而不甘，槚也；甘而不苦，荈也。”

六之饮

翼而飞，毛而走，呿而言，此三者俱生于天地间，饮啄以活，饮之时义远矣哉！至若救渴，饮之以浆；蠲忧忿，饮之以酒；荡昏寐，饮之以茶。

茶之为饮，发乎神农氏，闻于鲁周公。齐有晏婴，汉有扬雄、司马相如，吴有韦曜，晋有刘琨、张载、远祖纳、谢安、左思之徒，皆饮焉。滂时浸俗，盛于国朝，两都并荆渝间，以为比屋之饮。

饮有粗茶、散茶、末茶、饼茶者。

乃斫、乃熬、乃炀、乃舂，贮于瓶缶之中，以汤沃焉，谓之痷茶。

或用葱、姜、枣、橘皮、茱萸、薄荷之等，煮之百沸，或扬令滑，或煮去沫，斯沟渠间弃水耳，而习俗不已。

於戏！天育万物，皆有至妙。人之所工，但猎浅易。所庇者屋，屋精极；所著者衣，衣精极；所饱者饮食，食与酒皆精极之。

茶有九难：一曰造，二曰别，三曰器，四曰火，五曰水，六曰炙，七曰末，八曰煮，九曰饮。

阴采夜焙，非造也；嚼味嗅香，非别也；膻鼎腥瓯，非器也；膏薪庖炭，非火也；飞湍壅潦，非水也；外熟内生，非炙也；碧粉缥尘，非末也；操艰搅遽，非煮也；夏兴冬废，非饮也。

夫珍鲜馥烈者，其碗数三。次之者，碗数五。

若座客数至五，行三碗；至七，行五碗；若六人以下，不约碗数，但阙一人而已，其隽永补所阙人。

七之事

三皇：炎帝神农氏。

周：鲁周公旦，齐相晏婴。

汉：仙人丹丘子，黄山君，司马文园令相如，扬执戟雄。

吴：归命侯，韦太傅弘嗣。

晋：惠帝，刘司空琨，琨兄子兖州刺史演，张黄门孟阳，傅司隶咸，江洗马统，孙参军楚，左记室太冲，陆吴兴纳，纳兄子会稽内史俶，谢冠军安石，郭弘农璞，桓扬州温，杜舍人育，武康小山寺释法瑶，沛国夏侯恺，余姚虞洪，北地傅巽，丹阳弘君举，乐安任育长，宣城秦精，敦煌单道开，剡县陈务妻，广陵老姥，河内山谦之。

后魏：瑯琊王肃。

宋：新安王子鸾，鸾兄豫章王子尚，鲍照妹令晖，八公山沙门昙济。

齐：世祖武帝。

梁：刘廷尉，陶先生弘景。

皇朝：徐英公
。

《神农食经》：茶茗久服，令人有力、悦志。

周公《尔雅》：槚，苦荼。

《广雅》云：荆巴间采叶作饼，叶老者，饼成，以米膏出之。欲煮茗饮，先炙令赤色，捣末，置瓷器中，以汤浇覆之，用葱、姜、橘子芼之。其饮醒酒，令人不眠。

《晏子春秋》：婴相齐景公时，食脱粟之饭，炙三弋五卵，茗菜而已。

司马相如《凡将篇》：乌喙，桔梗，芫华，款冬，贝母，木蘗，蒌，芩草，芍药，桂，漏芦，蜚廉，雚菌，荈诧，白敛，白芷，菖蒲，芒消，莞椒，茱萸。

《方言》：蜀西南人谓茶曰
。

《吴志·韦曜传》：孙皓每飨宴，坐席无不率以七胜为限，虽不尽入口，皆浇灌取尽。曜饮酒不过二升，皓初礼异，密赐茶荈以代酒。

《晋中兴书》：陆纳为吴兴太守时，卫将军谢安尝欲诣纳，《晋书》云：纳为吏部尚书。
纳兄子俶怪纳无所备，不敢问之，乃私蓄十数人馔。

安既至，所设唯茶果而已。俶遂陈盛馔，珍羞必具。及安去，纳杖俶四十，云：“汝既不能光益叔父，奈何秽吾素业？”

《晋书》：桓温为扬州牧，性俭，每宴饮，唯下七奠柈茶果而已。

《搜神记》：夏侯恺因疾死。宗人字苟奴察见鬼神，见恺来收马，并病其妻。著平上帻、单衣，入坐生时西壁大床，就人觅茶饮。

刘琨《与兄子南兖州刺史演书》云：前得安州干姜一斤，桂一斤，黄芩一斤，皆所须也。吾体中愦闷，常仰真茶，汝可置之。

傅咸《司隶教》曰：闻南方有以困蜀妪作茶粥卖，为廉事打破其器具，又卖饼于市。而禁茶粥以困蜀姥，何哉？

《神异记》：余姚人虞洪，入山采茗，遇一道士，牵三青牛，引洪至瀑布山，曰：“予，丹丘子也。闻子善具饮，常思见惠。山中有大茗，可以相给。祈子他日有瓯牺之余，乞相遗也。”因立奠祀。后常令家人入山，获大茗焉。

左思《娇女诗》：吾家有娇女，皎皎颇白皙。小字为纨素，口齿自清历。有姊字蕙芳，眉目粲如画。驰骛翔园林，果下皆生摘。贪华风雨中，倏忽数百适。心为茶荈剧，吹嘘对鼎
。

张孟阳《登成都楼诗》云：借问扬子舍，想见长卿庐。程卓累千金，骄侈拟五侯。门有连骑客，翠带腰吴钩。鼎食随时进，百和妙且殊。披林采秋橘，临江钓春鱼。黑子过龙醢，果馔逾蟹蝑。芳茶冠六清，溢味播九区。人生苟安乐，兹土聊可娱。

傅巽《七诲》：蒲桃宛柰，齐柿燕栗，峘阳黄梨，巫山朱橘，南中茶子，西极石蜜。

弘君举《食檄》：寒温既毕，应下霜华之茗。三爵而终，应下诸蔗、木瓜、元李、杨梅、五味、橄榄、悬豹、葵羹各一杯。

孙楚《歌》：茱萸出芳树颠，鲤鱼出洛水泉。白盐出河东，美豉出鲁渊。姜、桂、茶荈出巴蜀，椒、橘、木兰出高山。蓼苏出沟渠，精稗出中田。

华佗《食论》：苦茶久食，益意思。

壶居士《食忌》：苦茶久食，羽化。与韭同食，令人体重。

郭璞《尔雅注》云：树小似栀子，冬生叶可煮羹饮。今呼早取为荼，晚取为茗，或一曰荈，蜀人名之苦荼。

《世说》：任瞻，字育长。少时有令名，自过江失志。既下饮，问人云：“此为茶？为茗？”觉人有怪色，乃自分明云：“向问饮为热为冷。”

《续搜神记》：晋武帝世，宣城人秦精，常入武昌山采茗。遇一毛人，长丈余，引精至山下，示以丛茗而去。俄而复还，乃探怀中橘以遗精。精怖，负茗而归。

《晋四王起事》：惠帝蒙尘还洛阳，黄门以瓦盂盛茶上至尊。

《异苑》：剡县陈务妻，少与二子寡居，好饮茶茗。以宅中有古冢，每饮，辄先祀之。二子患之，曰：“古冢何知？徒以劳意！”欲掘去之，母苦禁而止。

其夜，梦一人云：“吾止此冢三百余年，卿二子恒欲见毁，赖相保护，又享吾佳茗，虽潜壤朽骨，岂忘翳桑之报！”及晓，于庭中获钱十万，似久埋者，但贯新耳。

母告二子，惭之。从是祷馈愈甚。

《广陵耆老传》：晋元帝时有老姥，每旦独提一器茗，往市鬻之，市人竞买。自旦至夕，其器不减。所得钱散路傍孤贫乞人，人或异之。州法曹絷之狱中。至夜，老姥执所鬻茗器，从狱牖中飞出。

《艺术传》：敦煌人单道开，不畏寒暑，常服小石子。所服药有松、桂、蜜之气，所饮茶苏而已。

释道说《续名僧传》：宋释法瑶，姓杨氏，河东人。元嘉中过江，遇沈台真，请真君武康小山寺。年垂悬车，饭所饮茶。大明中，敕吴兴礼致上京，年七十九。

宋《江氏家传》：江统，字应元，迁愍怀太子洗马，尝上疏，谏云：“今西园卖醯、面、蓝子、菜、茶之属，亏败国体。”

《宋录》：新安王子鸾、豫章王子尚诣昙济道人于八公山。道人设茶茗，子尚味之，曰：“此甘露也，何言茶茗？”

王微《杂诗》：寂寂掩高阁，寥寥空广厦。待君竟不归，收领今就槚。

鲍照妹令晖著《香茗赋》。

南齐世祖武皇帝遗诏：我灵座上慎勿以牲为祭，但设饼果、茶饮、干饭、酒脯而已。

梁刘孝绰《谢晋安王饷米等启》：传诏李孟孙宣教旨，垂赐米、酒、瓜、笋、菹、脯、酢、茗八种。气苾新城，味芳云松；江潭抽节，迈昌荇之珍；疆埸擢翘，越葺精之美。羞非纯束野麏，裛似雪之驴；鲊异陶瓶河鲤，操如琼之粲。茗同食粲，酢类望柑。免千里宿舂，省三月种聚。小人怀惠，大懿难忘。

陶弘景《杂录》：苦茶轻身换骨，昔丹丘子、黄山君服之。

《后魏录》：琅琊王肃仕南朝，好茗饮、莼羹。及还北地，又好羊肉、酪浆。人或问之：“茗何如酪？”肃曰：“茗不堪与酪为奴。”

《桐君录》：西阳、武昌、庐江、晋陵好茗，皆东人作清茗。茗有饽，饮之宜人。凡可饮之物，皆多取其叶，天门冬、拔葜取根，皆益人。

又巴东别有真茗茶，煎饮令人不眠。俗中多煮檀叶并大皂李作茶，并冷。

又南方有瓜芦木，亦似茗，至苦涩，取为屑茶饮，亦可通夜不眠。煮盐人但资此饮，而交、广最重，客来先设，乃加以香芼辈。

《坤元录》：辰州溆浦县西北三百五十里无射山，云蛮俗当吉庆之时，亲族集会歌舞于山上。山多茶树。

《括地图》：临遂县东一百四十里有茶溪。

山谦之《吴兴记》：乌程县西二十里有温山，出御荈。

《夷陵图经》：黄牛、荆门、女观、望州等山，茶茗出焉。

《永嘉图经》：永嘉县东三百里有白茶山。

《淮阴图经》：山阳县南二十里有茶坡。

《茶陵图经》云：茶陵者，所谓陵谷生茶茗焉。

《本草·木部》：茗，苦茶。味甘苦，微寒，无毒。主瘘疮，利小便，去痰渴热，令人少睡。秋采之苦，主下气消食。注云：“春采之。”

《本草·菜部》：苦菜，一名荼，一名选，一名游冬，生益州川谷山陵道旁，凌冬不死。三月三日采，干。

注云：“疑此即是今茶，一名荼，令人不眠。”《本草注》：“按《诗》云‘谁谓荼苦’，又云‘堇荼如饴’，皆苦菜也。陶谓之苦茶，木类，非菜流。茗，春采谓之苦
。途遐反
。”

《枕中方》：疗积年瘘，苦茶、蜈蚣并炙，令香熟，等分，捣筛，煮甘草汤洗，以末傅之。

《孺子方》：疗小儿无故惊蹶，以苦茶、葱须煮服之。

八之出

山南：以峡州上，峡州生远安、宜都、夷陵三县山谷。
襄州、荆州次，襄州生南漳县山谷，荆州生江陵县山谷。
衡州下，生衡山、茶陵二县山谷
。金州、梁州又下。金州生西城、安康二县山谷。梁州生褒城、金牛二县山谷。

淮南：以光州上，生光山县黄头港者，与峡州同。
义阳郡、舒州次，生义阳县钟山者，与襄州同；舒州生太湖县潜山者，与荆州同。
寿州下，盛唐县生霍山者，与衡山同也。
蕲州、黄州又下。蕲州生黄梅县山谷，黄州生麻城县山谷，并与金州、梁州同也。

浙西：以湖州上，湖州生长城县顾渚山谷，与峡州、光州同；生山桑、儒师二坞、白茅山、悬脚岭，与襄州、荆州、义阳郡同；生凤亭山伏翼阁飞云、曲水二寺、啄木岭，与寿州、常州同。生安吉、武康二县山谷，与金州、梁州同。
常州次，常州义兴县生君山悬脚岭北峰下，与荆州、义阳郡同；生圈岭善权寺、石亭山，与舒州同。
宣州、杭州、睦州、歙州下，宣州生宣城县雅山，与蕲州同；太平县生上睦、临睦，与黄州同；杭州临安、於潜二县生天目山，与舒州同。钱塘生天竺、灵隐二寺，睦州生桐庐县山谷，歙州生婺源山谷，与衡州同。
润州、苏州又下。润州江宁县生傲山，苏州长洲县生洞庭山，与金州、蕲州、梁州同。

剑南：以彭州上，生九陇县马鞍山、至德寺、棚口，与襄州同。
绵州、蜀州次，绵州龙安县生松岭关，与荆州同；其西昌、昌明、神泉县西山者并佳；有过松岭者，不堪采。蜀州青城县生丈人山，与绵州同。青城县有散茶、末茶。
邛州次，雅州、泸州下，雅州百丈山、名山，泸州泸川者，与金州同也。
眉州、汉州又下。眉州丹棱县生铁山者，汉州绵竹县生竹山者，与润州同。

浙东：以越州上，余姚县生瀑布泉岭曰仙茗，大者殊异，小者与襄州同。
明州、婺州次，明州贸县生榆荚村，婺州东阳县东白山，与荆州同。
台州下。台州始丰县生赤城者，与歙州同。

黔中：生思州、播州、费州、夷州。

江南：生鄂州、袁州、吉州。

岭南：生福州、建州、韶州、象州。福州生闽县方山之阴也。

其思、播、费、夷、鄂、袁、吉、福、建、韶、象十一州未详，往往得之，其味极佳。

九之略

其造具：若方春禁火之时，于野寺山园丛手而掇，乃蒸，乃舂，乃拍，以火干之，则棨、扑、焙、贯、棚、穿、育等七事皆废。

其煮器：若松间石上可坐，则具列废。用槁薪、鼎
之属，则风炉、灰承、炭挝、火䇲、交床等废。若瞰泉临涧，则水方、涤方、漉水囊废。

若五人已下，茶可末而精者，则罗废。若援藟跻岩，引
入洞，于山口炙而末之，或纸包、盒贮，则碾、拂末等废。既瓢、碗、䇲、札、熟盂、鹾簋悉以一筥盛之，则都篮废。

但城邑之中，王公之门，二十四器阙一，则茶废矣。

十之图

以绢素或四幅或六幅，分布写之，陈诸座隅，则茶之源、之具、之造、之器、之煮、之饮、之事、之出、之略，目击而存，于是《茶经》之始终备焉。

茶谱

挺然而秀，郁然而茂，森然而列者，北园之茶也。泠然而清，锵然而声，涓然而流者，南涧之水也。块然而立，晬然而温，铿然而鸣者，东山之石也。癯然而酸，兀然而傲，扩然而狂者，渠也。

以东山之石，击灼然之火。以南涧之水，烹北园之茶。自非吃茶汉，则当握拳布袖，莫敢伸也！

本是林下一家生活，傲物玩世之事，岂白丁可共语哉？

予法举白眼而望青天，汲清泉而烹活火，自谓与天语以扩心志之大，符水以副内练之功，得非游心于茶灶，又将有裨于修养之道矣，岂惟清哉？涵虚子臞仙书。

茶之为物，可以助诗兴而云山顿色，可以伏睡魔而天地忘形，可以倍清谈而万象惊寒，茶之功大矣！

其名有五：曰茶、曰槚、曰
、曰茗、曰荈。一云早取为茶，晚取为茗。

食之能利大肠，去积热，化痰下气，醒睡，解酒，消食，除烦去腻，助兴爽神。

得春阳之首，占万木之魁。

始于晋，兴于宋。

惟陆羽得品茶之妙，著《茶经》三篇。蔡襄著《茶录》二篇。

盖羽多尚奇古，制之为末。

以膏为饼，至仁宗时，而立龙团、凤团、月团之名，杂以诸香，饰以金彩，不无夺其真味。

然天地生物，各遂其性，莫若叶茶，烹而啜之，以遂其自然之性也。

予故取烹茶之法，末茶之具。崇新改易，自成一家。为云海餐霞服日之士，共乐斯事也。

虽然会茶而立器具，不过延客款话而已，大抵亦有其说焉。凡鸾俦鹤侣，骚人羽客，皆能志绝尘境，栖神物外，不伍于世流，不污于时俗。

或会于泉石之间，工处于松竹之下，或对皓月清风，或坐明窗静牖，乃与客清谈款话，探虚玄而参造化，清心神而出尘表。

命一童子设香案，携茶炉于前，一童子出茶具，以瓢汲清泉注于瓶而炊之。

然后碾茶为末，置于磨令细，以罗罗之，候将如蟹眼，量客众寡，投数匕于巨瓯，候茶出相宜，以茶筅摔令末不浮，乃成云头雨脚。

分之啜瓯，置之竹架，童子捧献于前。主起，举瓯奉客曰：“为君以泻清臆。”客起接，举瓯曰：“非此不足以破孤闷。”乃复坐。饮毕，童子接瓯而退。

话久情长，礼陈再三，遂出琴棋，陈笔砚。或庚歌，或鼓琴，或弈棋，寄形物外，与世相忘，斯则知茶之为物，可谓神矣。

然而啜茶大忌白丁，故山谷曰：“著茶须是吃茶人。”

更不宜花下啜，故曰“金谷看花莫谩煎”是也。

卢仝吃七碗、老苏不禁三碗，予以一瓯，足可通仙灵矣。使二老有知，亦为之大笑。其他闻之，莫不谓之迂阔。

品茶

于谷雨前，采一枪一旗者制之为末，无得膏为饼。杂以诸香，失其自然之性，夺其真味。

大抵味清甘而香，久而回味，能爽神者为上。独山东蒙山石藓茶，味入仙品，不入凡卉。

虽世固不可无茶，然茶性凉，有疾者不宜多饮。

收茶

茶宜蒻叶而收。喜温燥而忌湿冷。入于焙中。焙用木为之，上隔盛茶，下隔置火，仍用蒻叶盖其上，以收火气。两三日一次，常如人体温温，则御湿润以养茶。若火多则茶焦。

不入焙者，宜以蒻笼密封之，盛置高处。或经年香、味皆陈，宜以沸汤渍之，而香味愈佳。

凡收天香茶，于桂花盛开时，天色晴明，日午取收，不夺茶味。然收有法，非法则不宜。

点茶

凡欲点茶，先须熁盏。盏冷则茶沉，茶少则云脚散，汤多则粥面聚。

以一匕投盏内，先注汤少许调匀，旋添入，环回击拂，汤上盏可七分则止。着盏无水痕为妙。

今人以果品为换茶，莫若梅、桂、茉莉三花最佳。可将蓓蕾数枚投于瓯内罨之。少倾，其花自开。瓯未至唇，香气盈鼻矣。

熏香茶法

百花有香者皆可。当花盛开时，以纸糊竹笼两隔，上层置茶，下层置花，宜密封固，经宿开换旧花。如此数日，其茶自有香气可爱。有不用花，用龙脑熏者亦可。

茶炉

与练丹神鼎同制。通高七寸，径四寸，脚高三寸，风穴高一寸。上用铁隔。腹深三寸五分，泻铜为之，近世罕得。

予以泻银坩锅瓷为之，尤妙。襻高一尺七寸半。把手用藤扎，两傍用钩，挂以茶帚、茶筅、炊筒、水滤于上。

茶灶

古无此制，予于林下置之。烧成瓦器如灶样，下层高尺五为灶台，上层高九寸，长尺五，宽一尺，傍刊以诗词咏茶之语。前开二火门，灶面开二穴以置瓶。顽石置前，便炊者之坐。

予得一翁，年八十犹童，痴憨奇古，不知其姓名，亦不知何许人也。衣以鹤氅，系以麻绦，履以草履，背驼而颈蜷，有双髻于顶。其形类一“菊”字，遂以菊翁名之。每令炊灶以供茶，其清致倍宜。

茶磨

磨以青礞石为之。取其化谈去故也。其他石则无益于茶。

茶碾

茶碾，古以金、银、铜、铁为之，皆能生
。今以青礞石最佳。

茶罗

茶罗，径五寸，以纱为之。细则茶浮，粗则水浮。

茶架

茶架，今人多用木，雕镂藻饰，尚于华丽。予制以斑竹、紫竹，最清。

茶匙

茶匙要用击拂有力，古人以黄金为上，今人以银、铜为之。竹者轻，予尝以椰壳为之，最佳。

后得一瞽者，无双目，善能以竹为匙，凡数百枚，其大小则一，可以为奇。特取其异于凡匙，虽黄金亦不为贵也。

茶筅

茶筅，截竹为之，广、赣制作最佳。长五寸许，匙茶入瓯，注汤筅之，候浪花浮成云头、雨脚乃止。

茶瓯

茶瓯，古人多用建安所出者，取其松纹兔毫为奇。今淦窑所出者与建盏同，但注茶，色不清亮。莫若饶瓷为上，注茶则清白可爱。

茶瓶

瓶要小者易候汤，又点茶注汤有准。古人多用铁，谓之罂。罂，宋人恶其生
，以黄金为上，以银次之。

今予以瓷石为之。通高五寸，腹高三寸，项长二寸，嘴长七寸。

凡候汤不可太过，未熟则沫浮，过熟则茶沉。

煎汤法

用炭之有焰者谓之活火。当使汤无妄沸。初如鱼眼散布，中如泉涌连珠，终则腾波鼓浪，水气全消。此三沸之法，非活火不能成也。

品水

臞仙曰：青城山老人村杞泉水第一，钟山八功德水第二，洪崖丹潭水第三，竹根泉水第四。

或云：山水上，江水次，井水下。

伯刍以扬子江心水第一，惠山石泉第二，虎丘石泉第三，丹阳井第四，大明井第五，松江第六，淮江第七。

又曰：庐山康王洞帘水第一，常州无锡惠山石泉第二，蕲州兰溪石下水第三，硖州扇子硖下石窟泄水第四，苏州虎丘山下水第五，庐山石桥潭水第六，扬子江中泠水第七，洪州西山瀑布第八，唐州桐柏山淮水源第九，庐山顶天地之水第十，润州丹阳井第十一，扬州大明井第十二，汉江金州上流中泠水第十三，归州玉虚洞香溪第十四，商州武关西谷水第十五，苏州吴松江第十六，天台西南峰瀑布第十七，郴州圆泉第十八，严州桐庐江严陵滩水第十九，雪水第二十。

茶疏

序

陆羽品茶，以吾乡顾渚所产为冠，而明月峡尤其所最佳者也。余辟小园其中，岁取茶租自判，童而白首，始得臻其玄诣。

武林许然明，余石交也，亦有嗜茶之癖。每茶期，必命驾造余斋头，汲金沙、玉窦二泉，细啜而探讨品骘之。

余罄生平习试自秘之诀，悉以相授。故然明得茶理最精，归而著《茶疏》一帙，余未之知也。然明化三年所矣，余每持茗碗，不能无期牙之感。

丁未春，许才甫携然明《茶疏》见示，且征于梦。然明存日著述甚富，独以清事托之故人，岂其神情所注，亦欲自附于《茶经》不朽与？

昔巩民陶瓷肖鸿渐像，沽茗者必祀而沃之。余亦欲貌然明于篇端，俾读其书者，并挹其丰神可也。

万历丁未春日，吴兴友弟姚绍宪识于明月峡中。

小引

吾邑许然明，擅声词场旧矣。丙申之岁，余与然明游龙泓，假宿僧舍者浃旬。日品茶尝水，抵掌道古。僧人以春茗相佐，竹炉沸声，时与空山松涛响答，致足乐也。

然明喟然曰：“阮嗣宗以步兵厨贮酒三百斛，求为步兵校尉，余当削发为龙泓僧人矣。”

嗣此经年，然明以所著《茶疏》视余，余读一过，香生齿颊，宛然龙泓品茶尝水之致也。

余谓然明曰：“鸿渐《茶经》，寥寥千古，此流堪为鸿渐益友，吾文词则在汉魏间，鸿渐当北面矣。”然明曰：“聊以志吾嗜痂之癖，宁欲为鸿渐功匠也。”

越十年，而然明修文地下，余慨其著述零落，不胜人琴俱亡之感。一夕梦然明谓余曰：“欲以《茶疏》灾木，业以累子。”余蘧然觉而思龙泓品茶尝水时，遂绝千古，山阳在念，泪淫淫湿枕席也。

夫然明著述富矣，《茶疏》其九鼎一脔耳，何独以此见梦？岂然明生平所癖，精爽成厉，又以余为臭味也，遂从九京相托耶？

因授剞劂以谢然明。其所撰有《小品室》《
栉斋》集，友人若贞父诸君方谋锓之。

丁未夏日，社弟许世奇才甫撰。

产茶

天下名山，必产灵草。江南地暖，故独宜茶。大江以北，则称六安。然六安乃其郡名，其实产霍山县之大蜀山也。茶生最多，名品亦振，河南、山、陕人皆用之。南方谓其能消垢腻、去积滞，亦共宝爱。

顾彼山中不善制造，就于食铛大薪炒焙，未及出釜，业已焦枯，讵堪用哉。兼以竹造巨笱，乘热便贮，虽有绿枝紫笋，辄就萎黄，仅供下食，奚堪品斗。

江南之茶，唐人首称阳羡，宋人最重建州，于今贡茶，两地独多。阳羡仅有其名，建茶亦非最上，惟有武夷雨前最胜。近日所尚者，为长兴之罗岕，疑即古人顾渚紫笋也。

介于山中，谓之岕，罗氏隐焉，故名罗。然岕故有数处，今惟洞山最佳。姚伯道云：明月之峡，厥有佳茗，是名上乘。要之，采之以时，制之尽法，无不佳者。其韵致清远，滋味甘香，清肺除烦，足称仙品。此自一种也。

若在顾渚，亦有佳者，人但以水口茶名之，全与岕别矣。若歙之松萝、吴之虎丘、钱塘之龙井，香气秾郁，并可雁行，与岕颉颃。

往郭次甫亟称黄山，黄山亦在歙中，然去松萝远甚。往时士人皆贵天池，天池产者，饮之略多，令人胀满。自余始下其品，向多非之。近来赏音者，始信余言矣。

浙之产，又曰天台之雁宕、括苍之大盘、东阳之金华、绍兴之日铸，皆与武夷相为伯仲。然虽有名茶，当晓藏制。制造不精，收藏无法，一行出山，香味色俱减。

钱塘诸山，产茶甚多。南山尽佳，北山稍劣。北山勤于用粪，茶虽易茁，气韵反薄。往时颇称睦之鸠坑、四明之朱溪，今皆不得入品。

武夷之外，有泉州之清源，倘以好手制之，亦是武夷亚匹，惜多焦枯，令人意尽。楚之产曰宝庆，滇之产曰五华，此皆表表有名，犹在雁茶之上。

其它名山所产，当不止此，或余未知，或名未著，故不及论。

今古制法

古人制茶，尚龙团凤饼，杂以香药。蔡君谟诸公，皆精于茶理，居恒斗茶，亦仅取上方珍品碾之，未闻新制。若漕司所进第一纲名北苑试新者，乃雀舌、冰芽所造。一
之直至四十万钱，仅供数盂之啜，何其贵也。

然冰芽先以水浸，已失真味，又和以名香，益夺其气，不知何以能佳。不若近时制法，旋摘旋焙，香色俱全，尤蕴真味。

采摘

清明、谷雨，摘茶之候也。清明太早，立夏太迟，谷雨前后，其时适中。若肯再迟一、二日期，待其气力完足，香烈尤倍，易于收藏。梅时不蒸，虽稍长大，故是嫩枝柔叶也。

杭俗喜于盂中撮点，故贵极细。理烦散郁，未可遽非。吴淞人极贵吾乡龙井，肯以重价购雨前细者，狃于故常，未解妙理。

岕中之人，非夏前不摘。初试摘者，谓之开园。采自正夏，谓之春茶。其地稍寒，故须待夏，此又不当以太迟病之。往日无有于秋日摘茶者，近乃有之。秋七、八月，重摘一番，谓之早春。其品甚佳，不嫌少薄。

他山射利，多摘梅茶。梅茶涩苦，止堪作下食，且伤秋摘，佳产戒之。

炒茶

生茶初摘，香气未透，必借火力，以发其香。然性不耐劳，炒不宜久。多取入铛，则手力不匀，久于铛中，过熟而香散矣。甚且枯焦，尚堪烹点。

炒茶之器，最嫌新铁。铁腥一入，不复有香。尤忌脂腻，害甚于铁，须豫取一铛，专用炊饭，无得别作他用。

炒茶之薪，仅可树枝，不用干叶。干则火力猛炽，叶则易焰易灭。

铛必磨莹，旋摘旋炒。一铛之内，仅容四两。先用文火焙软，次加武火催之。手加木指，急急钞转，以半熟为度。微俟香发，是其候矣。急用小扇钞置被笼，纯绵大纸衬底燥焙，积多候冷，入罐收藏。

人力若多，数铛数笼。人力即少，仅一铛二铛，亦须四五竹笼。盖炒速而焙迟，燥湿不可相混，混则大减香力。一叶稍焦，全铛无用。

然火虽忌猛，尤嫌铛冷，则枝叶不柔。以意消息，最难最难。

岕中制法

岕之茶不炒，甑中蒸熟，然后烘焙。缘其摘迟，枝叶微老，炒亦不能使软，徒枯碎耳。亦有一种极细炒岕，乃采之他山炒焙，以欺好奇者。彼中甚爱惜茶，决不忍乘嫩摘采，以伤树本。

余意他山所产，亦稍迟采之，待其长大，如岕中之法蒸之，似无不可。但未试尝，不敢漫作。

收藏

收藏宜用瓷瓮，大容一二十斤，四围厚箬，中则贮茶。须极燥极新，专供此事，久乃愈佳，不必岁易。

茶须筑实，仍用厚箬填紧，瓮口再加以箬，以真皮纸包之，以苎麻紧扎，压以大新砖，勿令微风得入，可以接新。

置顿

茶恶湿而喜燥，畏寒而喜温，忌蒸郁而喜清凉。置顿之所，须在时时坐卧之处，逼近人气，则常温不寒。

必在板房，不宜土室。板房则燥，土室则蒸。又要透风，勿置幽隐。幽隐之处，尤易蒸湿，兼恐有失点检。

其阁庋之方，宜砖底数层，四围砖砌，形若火炉，愈大愈善，勿近土墙。

顿瓮其上，随时取灶下火灰，候冷，簇于瓮傍。半尺以外，仍随时取灰火簇之，令裹灰常燥，一以避风，一以避湿。却忌火气入瓮，则能黄茶。

世人多用竹器贮茶，虽复多用箬护，然箬性峭劲，不甚伏帖，最难紧实，能无渗
？风湿易侵，多故无益也。且不堪地炉中顿，万万不可。

人有以竹器盛茶，置被笼中，用火即黄，除火即润。忌之忌之！

取用

茶之所忌，上条备矣。然则阴雨之日，岂宜擅开。如欲取用，必候天气晴明，融和高朗，然后开缶，庶无风侵。先用热水濯手，麻帨拭燥。缶口内箬，别置燥处。另取小罂贮所取茶，量日几何，以十日为限。

去茶盈寸，则以寸箬补之，仍须碎剪。茶日渐少，箬日渐多，此其节也。焙燥筑实，包扎如前。

包裹

茶性畏纸，纸于水中成，受水气多也。纸裹一夕，随纸作气尽矣。虽火中焙出，少顷即润。雁宕诸山，首坐此病。每以纸帖寄远，安得复佳。

日用顿置

日用所需，贮小罂中，箬包苎扎，亦勿见风。宜即置之案头，勿顿巾箱、书簏，尤忌与食器同处。

并香药则染香药，并海味则染海味，其它以类而推。不过一夕，黄矣变矣。

择水

精茗蕴香，借水而发，无水不可与论茶也。古人品水，以金山中泠为第一泉，第二，或曰庐山康王谷第一。

庐山余未之到，金山顶上井，亦恐非中泠古泉。陵谷变迁，已当湮没，不然，何其漓薄不堪酌也？

今时品水，必首惠泉，甘鲜膏腴，致足贵也。

往三渡黄河，始忧其浊，舟人以法澄过，饮而甘之，尤宜煮茶，不下惠泉。黄河之水，来自天上，浊者，土色也。澄之既净，香味自发。

余尝言有名山则有佳茶，兹又言有名山必有佳泉。相提而论，恐非臆说。

余所经行，吾两浙、两都、齐鲁、楚粤、豫章、滇黔，皆尝稍涉其山川，味其水泉，发源长远而潭泚澄澈者，水必甘美。

即江河溪涧之水，遇澄潭大泽，味咸甘冽。唯波涛湍急，瀑布飞泉，或舟楫多处，则苦浊不堪。盖云伤劳，岂其恒性。凡春夏水长则减，秋冬水落则美。

贮水

甘泉旋汲，用之斯良，丙舍在城，夫岂易得。理宜多汲，贮大瓮中。但忌新器，为其火气未退，易于败水，亦易生虫。久用则善，最嫌他用。

水性忌木，松杉为甚。木桶贮水，其害滋甚，挈瓶为佳耳。贮水瓮口，厚箬泥固，用时旋开。泉水不易，以梅雨水代之。

舀水

舀水必用瓷瓯，轻轻出瓮，缓倾铫中。勿令淋漓瓮内，致败水味，切须记之。

煮水器

金乃水母，锡备柔刚，味不咸涩，作铫最良。铫中必穿其心，令透火气。沸速则鲜嫩风逸，沸迟则老熟昏钝，兼有汤气，慎之慎之。茶滋于水，水藉乎器，汤成于火，四者相须，缺一则废。

火候

火必以坚木炭为上。然木性未尽，尚有余烟，烟气入汤，汤必无用。故先烧令红，去其烟焰，兼取性力猛炽，水乃易沸。既红之后，乃授水器，仍急扇之，愈速愈妙，毋令停手。停过之汤，宁弃而再烹。

烹点

未曾汲水，先备茶具。必洁必燥，开口以待。盖或仰放，或置瓷盂，勿竟覆之。案上漆气、食气，皆能败茶。

先握茶手中，俟汤既入壶，随手投茶汤，以盖覆定。三呼吸时，次满倾盂内，重投壶内，用以动荡香韵，兼色不沉滞。更三呼吸顷，以定其浮薄。

然后泻以供客，则乳嫩清滑，馥郁鼻端。病可令起，疲可令爽，吟坛发其逸思，谈席涤其玄襟。

秤量

茶注宜小，不宜甚大。小则香气氤氲，大则易散漫。大约及半升，是为适可。独自斟酌，愈小愈佳。容水半升者，量茶五分，其余以是增减。

汤候

水一入铫，便须急煮。候有松声，即去盖，以消息其老嫩。蟹眼之后，水有微涛，是为当时。大涛鼎沸，旋至无声，是为过时，过则汤老而香散，决不堪用。

瓯注

茶瓯，古取建窑兔毛花者，亦斗碾茶用之宜耳。其在今日，纯白为佳，兼贵于小。定窑最贵，不易得矣。宣、成、嘉靖，俱有名窑，近日仿造，间亦可用。次用真正回青，必拣圆整，勿用啙窳。

茶注，以不受他气者为良，故首银次锡。上品真锡，力大不减，慎勿杂以黑铅，虽可清水，却能夺味。其次内外有油瓷壶亦可，必如柴、汝、宣、成之类，然后为佳。然滚水骤浇，旧瓷易裂，可惜也。

近日饶州所造，极不堪用。往时龚春茶壶，近日时彬所制，大为时人宝惜。盖皆以粗砂制之，正取砂无土气耳。

随手造作，颇极精工，顾烧时必须火力极足，方可出窑。然火候少过，壶又多碎坏者，以是益加贵重。火力不到者，如以生砂注水，土气满鼻，不中用也。较之锡器，尚减三分。

砂性微渗，又不用油，香不窜发，易冷易馊，仅堪供玩耳。其余细砂，及造自他匠手者，质恶制劣，尤有土气，绝能败味，勿用勿用。

荡涤

汤铫瓯注，最宜燥洁。每日晨兴，必以沸汤荡涤，用极熟黄麻巾蜕向内拭干，以竹编架，覆而庋之燥处，烹时随意取用。修事既毕，汤铫拭去余沥，仍覆原处。

每注茶甫尽，随以竹筯尽去残叶，以需次用。瓯中残渖，必倾去之，以俟再斟。如或存之，夺香败味。人必一杯，毋劳传递，再巡之后，清水涤之为佳。

饮啜

一壶之茶，只堪再巡。初巡鲜美，再则甘醇，三则意欲尽矣。余尝与冯开之戏论茶候，以初巡为婷婷袅袅十三余，再巡为碧玉破瓜年，三巡以来，绿叶成阴矣。开之大以为然。

所以茶注欲小，小则再巡已终，宁使余芬剩馥，尚留叶中，犹堪饭后供啜漱之用，未遂弃之可也。若巨器屡巡，满中泻饮，待停少温，或求浓苦，何异农匠作劳。但需涓滴，何论品尝，何知风味乎。

论客

宾朋杂沓，止堪交错觥筹；乍会泛交，仅须常品酬酢。惟素心同调，彼此畅适，清言雄辩，脱略形骸，始可呼童篝火，酌水点汤。

量客多少，为役之烦简。三人以下，止爇一炉，如五六人，便当两鼎炉，用一童，汤方调适。若还兼作，恐有参差。客若众多，姑且罢火，不妨中茶投果，出自内局。

茶所

小斋之外，别置茶寮。高燥明爽，勿令闭塞。壁边列置两炉，炉以小雪洞覆之。止开一面，用省灰尘腾散。寮前置一几，以顿茶注、茶盂，为临时供具。别置一几，以顿他器。旁列一架，巾帨悬之，见用之时，即置房中。

斟酌之后，旋加以盖，毋受尘污，使损水力。炭宜远置，勿令近炉，尤宜多办宿干易炽。炉少去壁，灰宜频扫。总之，以慎火防热，此为最急。

洗茶

岕茶摘自山麓，山多浮沙，随雨辄下，即着于叶中。烹时不洗去沙土，最能败茶。必先盥手令洁，次用半沸水，扇扬稍和，洗之。水不沸，则水气不尽，反能败茶。毋得过劳以损其力。

沙土既去，急于手中挤令极干，另以深口瓷合贮之，抖散待用。洗必躬亲，非可摄代。凡汤之冷热，茶之燥湿，缓急之节，顿置之宜，以意消息，他人未必解事。

童子

煎茶烧香，总是清事，不妨躬自执劳。然对客谈谐，岂能亲莅，宜教两童司之。器必晨涤，手令时盥，爪可净剔，火宜常宿，量宜饮之时，为举火之候。又当先白主人，然后修事。酌过数行，亦宜少辍。果饵间供，别进浓渖，不妨中品充之。

盖食饮相须，不可偏废，甘
杂陈，又谁能鉴赏也。举酒命觞，理宜停罢。或鼻中出火，耳后生风，亦宜以甘露浇之。各取大盂，撮点雨前细玉，正自不俗。

饮时

心手闲适 披咏疲倦 意绪棼乱 听歌闻曲 歌罢曲终 杜门避事

鼓琴看画 夜深共语 明窗净几 洞房阿阁 宾主款狎 佳客小姬

访友初归 风日晴和 轻阴微雨 小桥画舫 茂林修竹 课花责鸟

荷亭避暑 小院焚香 酒阑人散 儿辈斋馆 清幽寺观 名泉怪石

宜辍

作字 观剧 发书柬 大雨雪 长筵大席 翻阅卷帙 人事忙迫 及与上宜饮时相反事

不宜用

恶水 敝器 铜匙 铜铫 木桶 柴薪 麸炭粗童 恶婢

不洁巾蜕 各色果实香药

不宜近

阴室 厨房 市喧 小儿啼 野性人 童奴相哄酷热斋舍

良友

清风明月 纸帐楮衾 竹床石枕 名花琪树

出游

士人登山临水，必命壶觞。乃茗碗熏炉，置而不问，是徒游于豪举，未托素交也。余欲特制游装，备诸器具，精茗名香，同行异室。

茶罂一，注二，铫一，小瓯四，洗一，瓷合一，铜炉一，小面洗一，巾副之，附以香奁、小炉、香囊、匕筯，此为半肩。薄瓮贮水三十斤，为半肩足矣。

权宜

出游远地，茶不可少。恐地产不佳，而人鲜好事，不得不随身自将。瓦器重难，又不得不寄贮竹箁。茶甫出瓮，焙之。竹器晒干，以箬厚贴，实茶其中。

所到之处，即先焙新好瓦瓶，出茶焙燥，贮之瓶中。虽风味不无少减，而气力味尚存。若舟航出入，及非车马修途，仍用瓦缶，毋得但利轻赍，致损灵质。

虎林水

杭两山之水，以虎跑泉为上。芳冽甘腴，极可贵重，佳者乃在香积厨中上泉，故有土气，人不能辨。其次若龙井、珍珠、锡杖、韬光、幽淙、灵峰，皆有佳泉，堪供汲煮。

及诸山溪涧澄流，并可斟酌，独水乐一洞，跌荡过劳，味遂漓薄。玉泉往时颇佳，近以纸局坏之矣。

宜节

茶宜常饮，不宜多饮。常饮则心肺清凉，烦郁顿释。多饮则微伤脾肾，或泄或寒。盖脾土原润，肾又水乡，宜燥宜温，多或非利也。

古人饮水饮汤，后人始易以茶，即饮汤之意。但令色香味备，意已独至，何必过多，反失清洌乎。且茶叶过多，亦损脾肾，与过饮同病。俗人知戒多饮，而不知慎多费，余故备论之。

辨讹

古人论茶，必首蒙顶。蒙顶山，蜀雅州山也，往常产，今不复有。即有之，彼中夷人专之，不复出山。蜀中尚不得，何能至中原、江南也。

今人囊盛如石耳，来自山东者，乃蒙阴山石苔，全无茶气，但微甜耳，妄谓蒙山茶。茶必木生，石衣得为茶乎。

考本

茶不移本，植必子生。古人结婚，必以茶为礼，取其不移植子之意也。今人犹名其礼曰下茶。南中夷人定亲，必不可无，但有多寡。礼失而求诸野，今求之夷矣。

余斋居无事，颇有鸿渐之癖。又桑苎翁所至，必以笔床、茶灶自随。而友人有同好者，数谓余宜有论著，以备一家，贻之好事，故次而论之。倘有同心，尚箴余之阙，葺而补之，用告成书，甚所望也。次纾再识。